AirPods dostali nadčasový minimalistický dizajn
Aj keď dnes bezdrôtové slúchadlá považujeme za samozrejmosť, pri uvedení prvých AirPods tomu tak nebolo. V roku 2016 ešte mnoho ľudí používalo káblové slúchadlá a revolučné AirPods boli prvé masovo prijaté bezdrôtové slúchadlá na trhu.
Kalifornský gigant sa sústredil na odstránenie vtedajších bežných frustrácií používateľov, ako sú zamotané káble a potreba ručného párovania väčšiny slúchadiel. Vytvoril produkt, ktorý sa automaticky spároval s iPhonom, iPadom alebo s prenosným počítačom Macbook.
Veľkým lákadlom bola aj nízka hmotnosť slúchadiel, ktorá umožňovala pohodlné nosenie dlhý čas a samozrejmosťou bol dôraz na krištáľovo čistý zvuk. Ich výsadou bol odvážny minimalistickým dizajn, ktorý sa rýchlo stal hitom. Mohli ste razom stretávať ľudí s jedinečnými bielymi bezdrôtovými slúchadlami v ušiach.
Množstvo ďalších výrobcov tento trend využilo a začali ponúkať podobné produkty, čo viedlo k rýchlemu rastu a expanzii tzv. True Wireless Stereo slúchadiel. Ide o malé bezdrôtové slúchadlá s Bluetooth s malým puzdrom, určeným na ich nabíjanie.
Prvá generácia slúchadiel malá aj pár nedostatkov, ktoré sa výrobca v ďalších generáciách snažil odstrániť. V roku 2019 uzreli svetlo sveta prvé AirPods Pro s novo pridanou funkciou ANC (aktívne potláčanie hluku) a vodeodolnosť.
Slúchadlá AirPods vsádzajú na ekosystém Applu
Jedným z hlavných dôvodov, prečo sú Apple slúchadlá AirPods také úspešné, je ich bezproblémová integrácia do celého ekosystému kalifornského giganta. Bezdrôtové slúchadlá sú navrhnuté tak, aby spolupracovali s každým iOS zariadením bez kompromisov. Môžete ich, samozrejme, používať aj s inými systémami a poskytnú vám skvelý hudobný zážitok.
Apple je známy tým, že sa snaží svoje produkty neustále inovovať a vylepšovať. Do dnešných dní nám gigant z Cupertina predstavil 3. generáciu klasických AirPods slúchadiel a 2. generáciu AirPods s prívlastkom PRO. Na tretiu vylepšenú generáciu Pro verzie sa môžete tešiť pravdepodobne už tento rok a fanúšikovia značky netrpezlivo čakajú, kam ich výrobca technologicky posunie. A nesmieme zabudnúť ani na prémiové náhlavné slúchadlá AirPods Max, ktoré prišli na trh v roku 2020.
Za úspechom jedným z najpredávanejších slúchadiel stojí aj skvelo zvládnutý marketing. Spoločnosť Apple dokázala vytvoriť produkt spojený s určitým spoločenským statusom, ktorý chce väčšina ľudí nielen používať, ale aj ukazovať svetu.